นายกฯจี้แบงก์ให้กู้สตาร์ทอัพ
ปลดล็อกเงื่อนไขซอฟต์โลน ทหารไทยยันทำตามนโยบาย
23 ม.ค. 2559

ปลดล็อกเงื่อนไขซอฟต์โลน ทหารไทยยันทำตามนโยบาย
“พล.อ.ประยุทธ์” กระทุ้งแบงก์ ปลดล็อกเงื่อนไขซอฟต์โลน 4% ให้กู้เอสเอ็มอีกลุ่มสตาร์ทอัพ
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี ต้องการให้ธนาคารพาณิชย์มีการปล่อยสินเชื่อในโครงการสินเชื่อดอกเบี้ยต่ำ 4% เพื่อเป็นเงินทุนหมุนเวียนให้กับผู้ประกอบการขนาดกลางและขนาดเล็ก (เอสเอ็มอี) กระจายไปยังกลุ่มผู้ประกอบการใหม่หรือกลุ่มสตาร์ทอัพ ที่อยากเริ่มต้นธุรกิจบ้าง เพราะนายกฯ ได้รับฟังเสียงสะท้อนว่าการปล่อยสินเชื่อของธนาคารบางส่วนยังคงกระจุกตัวอยู่ในกลุ่มลูกค้าเก่าเท่านั้น
“นายกฯ ได้ติดตามความคืบหน้ามาโดยตลอด พบว่า มีผู้ประกอบการสนใจจำนวนมาก ยอดขอกู้ปัจจุบันประมาณ 4 หมื่นล้านบาท จากที่ตั้งไว้ 5 หมื่นล้านบาท แต่การปล่อยกู้ยังกระจุกตัวอยู่ในกลุ่มลูกค้าเก่าของธนาคาร และการให้กู้มีเงื่อนไขหลายประการ เช่น ต้องเป็นบริษัทที่เปิดมาไม่น้อยกว่า 2 ปี ต้องไม่ขาดทุนติดต่อกัน 2 ปี ซึ่งอาจไม่เปิดโอกาสให้เกิดผู้ประกอบการหน้าใหม่ หรือช่วยฟื้นฟูผู้ประกอบการที่อยู่ในภาวะลำบาก” พล.ต. สรรเสริญ กล่าว
ทั้งนี้ พล.อ.ประยุทธ์ ต้องการให้ช่วยคนรุ่นใหม่ที่มีความคิดมีไอเดีย ให้เข้าถึงแหล่งเงินทุนเพื่อสร้างธุรกิจใหม่ๆ ที่อาจไม่เคยมีในไทย การยึดติดกับแนวปฏิบัติเดิมๆ น่าจะไม่เป็นผลดีและไม่ตรงต่อเจตนารมณ์ของนโยบายนี้ จึงอยากให้ธนาคารออมสินและธนาคารพาณิชย์ทุกแห่งร่วมมือกัน ใช้สินเชื่อดอกเบี้ยต่ำนี้ช่วยกันพลิกฟื้นเอสเอ็มอีไทยด้วยกัน
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย กล่าวว่า ธนาคารยังปล่อยสินเชื่อให้แก่ลูกค้าเอสเอ็มอีทุกกลุ่ม ไม่ได้เลือกว่าเป็นลูกค้าเก่าหรือลูกค้าใหม่ แต่ต้องยอมรับว่า ตามธรรมชาติที่ภาวะเศรษฐกิจชะลอตัว ธนาคารจำเป็นต้องปล่อยสินเชื่ออย่างระมัดระวัง เพราะต้องคุ้มครองลูกค้าเงินฝากซึ่งเป็นเจ้าของทุนด้วย 
อย่างไรก็ดี การปล่อยสินเชื่อซอฟต์โลน 4% ธนาคารมุ่งเน้นวัตถุประสงค์ตามที่รัฐบาลต้องการ คือ ปล่อยสินเชื่อใหม่จริงๆ ไม่ใช่การรีไฟแนนซ์ดอกเบี้ยหรือดึงลูกค้ากันเอง โดยได้เร่งทำเรื่องขอสินเชื่อซอฟต์โลนรอบใหม่ให้ธนาคารออมสินพิจารณา ซึ่งทราบว่า หลังจากประกาศมา 2 สัปดาห์ วงเงินก็ใกล้จะหมดแล้ว